Photo: Dr Alex Agius Saliba MEP .td_uid_2_60ee9889e9e4d_rand.td-a-rec-img{text-align:left}.td_uid_2_60ee9889e9e4d_rand.td-a-rec-img img{margin:0 auto 0 0} Fit-12 ta' Lulju, l-opinjoni tiegħi dwar il-proposta leġiżlattiva għal Direttiva dwar ir-reżiljenza ta' entitajiet kritiċi ġiet adottata mill-Membri tal-Kumitat għas-Suq Intern u l-Ħarsien tal-Konsumatur tal-Parlament Ewropew, b'41 vot favur, tliet astensjonijiet, u vot wieħed kontra. Nilqa' l-appoġġ tal-kollegi tiegħi u tal-gruppi politiċi. Ir-regoli attwali tal-UE li jipproteġu l-elettriku, l-ilma, it-trasport u s-servizzi tal-kura tas-saħħa mhumiex qed jaħdmu kif suppost u dawn is-setturi ewlenin jaffettwaw l-għajxien kemm taċ-ċittadini kif ukoll tan-negozji. It-theddid u l-inċidenti ġodda jevolvu malajr, b'konsegwenzi devastanti għan-nies u għall-ekonomija ta' kwalunkwe pajjiż, u huwa għalhekk li r-regoli attwali jeħtieġ li jiġu aġġornati biex jirriflettu r-realtajiet u t-theddid ġodda fl-UE u globalment. Il-pressjoni fuq is-settur tas-saħħa minħabba l-pandemija tal-COVID-19, pereżempju, irriżultat f'miżuri madwar l-UE li jillimitaw il-mobbiltà li kellhom impatt fuq l-operaturi tat-trasport u setturi oħra bħall-agrikoltura, it-turiżmu, l-ivvjaġġar, l-elettriku, u n-netwerks tal-Internet. Fl-istess jum, il-Membri tal-Parlament Ewropew ivvotaw ukoll fuq opinjoni oħra li ppreżentajt, li testendi r-regoli attwali li jabolixxu t-tariffi tar-roaming fl-UE. Ir-Regolament li jabolixxi t-tariffi tar-roaming fl-2017 kien żvilupp importanti ħafna għall-konsumaturi, u kien hemm qbil ġenerali li dawn ir-regoli għandhom ikomplu, madankollu, sakemm ma jiġux riveduti, dawn ir-regoli se jiskadu f'Ġunju 2022. Għalhekk, iddeskrivejt dan il-vot tal-IMCO bħala rebħa għall-konsumaturi, peress li dan huwa pass lejn l-estensjoni tal-benefiċċji skont ir-regoli attwali. Madankollu, innotajt ukoll li r-reviżjoni attwali hija wkoll opportunità biex jiġi vvalutat x'ħadem u x'jista' jittejjeb, u ħdimt sabiex jiġu indirizzati xi nuqqasijiet li ġew identifikati. L-għan tagħna huwa li nkunu ambizzjużi, favur il-konsumatur, u li nkomplu nimxu 'l quddiem lejn suq uniku diġitali u tat-telekomunikazzjoni reali. F'isem l-S&D żgurajt li l-konsumaturi jkunu garantiti kwalità għolja ta' telefonati, SMS u data, kemm jekk ikunu f'pajjiżhom u kif ukoll jekk ikunu fi Stat Membru ieħor tal-UE. Barra minn hekk insistejna li l-ħlasijiet addizzjonali għall-komunikazzjoni fi ħdan l-UE m'għandhom l-ebda post fis-suq uniku u li n-nies għandhom iħallsu l-istess prezz meta jċemplu f'pajjiżhom jew f'pajjiż ieħor tal-UE. .td_uid_3_60ee9889ea081_rand.td-a-rec-img{text-align:left}.td_uid_3_60ee9889ea081_rand.td-a-rec-img img{margin:0 auto 0 0}